text: Ny alarm-central til sygdom
  26 april 2011 kl. 12.42
  Region Syddanmark har ansat 17 sygeplejersker og en paramediciner. De skal fra mandag bemande alarmcentralen i Odense, hvor alle opkald til 1-1-2 om sygdom skal behandles.
  Tirsdag præsenterede regionen den nye sundhedsfaglige alarmcentral. Det ventes, at alarmcentralen årligt skal tage imod 60.000 opkald om sygdom og tilskadekomst.  Det bliver 112-sygeplejerskernes opgave at vurdere hvor alvorlig det konkrete 112-opkald er og hvor meget det haster og derefter sende den rette hjælp (ambulance, akutbil og/eller lægebil).
  
  Mere tryghed
  - Det giver mere tryghed, at det fremover er specialuddannede sygeplejersker, der tager 112-telefonerne, siger Thyge Nielsen (V), der er formand for regionens præhospitale udvalg.
  - Med deres sundhedsfaglige viden kan 112-sygeplejerskerne levere livsvigtig hjælp i de første altafgørende minutter efter at ulykken er sket - indtil ambulancen er fremme.
  
  Stilles om til Odense
  Alle får de AMK-Vagtcentralen i Odense som arbejdsplads. Her kommer de til at arbejde tæt sammen med 17 tekniske Falck-disponenter, der står for den praktiske håndtering af ambulancer, akutbiler og lægebiler i hele Region Syddanmark.
  Den nye vagtcentral åbner mandag kl. 8. 
  I TV SYDs region vil alle opkald til 1-1-2 fortsat dirigeres til politiets alarmcentraler i henholdsvis Esbjerg og Horsens. Men når det drejer sig om sygdom eller tilskadekomst - sendes opkaldet videre til Odense.
  